Diari Oficial de la Generalitat Valenciana


Sumari del DOGV 6543, del 15-06-2011 (2011/6927)

RESOLUCIÓ de 3 de juny de 2011, de la Direcció General d'Ordenació i Centres Docents, per la qual es convoca la concessió d'ajudes de menjador escolar en els centres educatius no universitaris de titularitat de la Generalitat per al curs escolar 2011-2012.
----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6543

Data del DOGV
:   15-06-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/6927


Data del document
:   03-06-2011

Organisme emissor
:   Conselleria d'Educació

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 3 de juny de 2011, de la Direcció General d'Ordenació i Centres Docents, per la qual es convoca la concessió d'ajudes de menjador escolar en els centres educatius no universitaris de titularitat de la Generalitat per al curs escolar 2011-2012. [2011/6927]
En compliment del que disposa l'Orde 46/2010, de 28 de maig, de la Conselleria d'Educació, per la qual s'establixen les bases reguladores per a la concessió d'ajudes de menjador escolar en els centres educatius no universitaris de titularitat de la Generalitat, es convoquen estes dites ajudes per al curs escolar 2011-2012.
L'article 9 del Decret 118/2007, de 27 de juliol, del Consell de la Generalitat, pel qual s'aprova el Reglament Orgànic i Funcional de la Conselleria d'Educació, preceptua que la Direcció General d'Ordenació i Centres Docents és el centre directiu al qual corresponen, entre altres funcions, la planificació, l'ordenació i l'execució d'actuacions relatives a transport i menjadors escolars, servicis escolars, escoles llar i altres de naturalesa anàloga.
Per això, i en virtut de les facultats conferides, resolc:
1. Objecte
La present resolució té com a objecte convocar la concessió d'ajudes de menjador escolar en els centres educatius no universitaris de titularitat de la Generalitat per al curs escolar 2011-2012.
2. Àmbit d'aplicació
1. La present resolució s'aplicarà als centres educatius no universitaris de titularitat de la Generalitat, dependents de la Conselleria amb competències en matèria d'educació, que impartisquen ensenyances del segon cicle d'Educació Infantil, Educació Primària i Educació Secundària i als centres específics d'Educació Especial.
2. Així mateix, s'aplicarà la present resolució als centres privats concertats qualificats com a centres d'acció educativa singular (CAES).
3. No serà aplicable el que establix la present resolució a les escoles d'Educació Infantil de primer cicle, atés que en la prestació del servici de menjador els usuaris abonen, si és el cas, un preu públic, sense perjuí del finançament de gastos de funcionament que reben de la Conselleria amb competències en matèria d'educació.
3. Requisits generals per a sol·licitar l'ajuda de menjador escolar
1. Per a poder sol·licitar ajudes de menjador l'alumnat haurà de reunir, a la finalització del termini de presentació de sol·licituds, els requisits següents:
a) Estar matriculat en un centre educatiu degudament autoritzat, entre els que s'esmenten en l'apartat 2 de la present resolució.
b) Haver presentat la sol·licitud (annex I) i documentació requerides en la present resolució en els terminis establits.
c) No estar incurs en alguna de les prohibicions establides en l'article 13 de la Llei General de Subvencions.
2. Estos requisits s'han de mantindre al llarg de tot el curs per al qual se sol·licita l'ajuda.
4. Beneficiaris de la subvenció del servici de menjador escolar
De conformitat amb el que disposa l'article 5 de l'Orde 46/2010, de 28 de maig, de la Conselleria d'Educació, per la qual s'establixen les bases reguladores per a la concessió d'ajudes de menjador escolar en els centres educatius no universitaris de titularitat de la Generalitat, i en els termes expressats en la dita orde, tindran dret a la subvenció de les prestacions del servici de menjador:
1. Beneficiaris directes de l'ajuda assistencial de menjador:
a) L'alumnat del centre educatiu beneficiari de ruta de transport escolar o d'ajuda individual de transport (sempre que comporte dret al servici de menjador escolar, d'acord amb la normativa vigent relativa al servici complementari de transport escolar).
b) L'alumnat escolaritzat en centres específics d'educació especial.
c) Alumnat que tinga la condició de resident en centres d'acollida de menors o en situació d'acollida en famílies educadores. Esta condició haurà d'acreditar-se per mitjà de certificat del director o la directora del centre d'acollida dependent de la Conselleria amb competències en matèria de benestar social, o de l'òrgan competent de la mateixa Conselleria, en els casos d'acollida en famílies educadores.
d) Els fills i filles de víctimes de violència de gènere, condició que haurà d'acreditar-se amb la presentació de la còpia compulsada de l'orde de protecció a favor de la víctima o, si és el cas, sentència definitiva condemnatòria per fets constitutius de violència de gènere, en la qual s'acorden mesures de protecció a favor de la víctima que romanguen vigents durant la tramitació de l'ajuda. Excepcionalment, serà títol d'acreditació d'esta situació l'informe del Ministeri Fiscal que indique l'existència d'indicis que la demandant és víctima de violència de gènere fins que es dicte l'orde de protecció.
e) Les víctimes del terrorisme, considerant com a tals l'alumnat que, com a conseqüència d'un acte terrorista, es deriven, per al mateix estudiant, per als seus pares, tutors o guardadors legals, danys personals d'especial transcendència, o que els incapaciten totalment per al treball habitual. Per a acreditar-ho es presentarà còpia compulsada de la corresponent resolució del Ministeri de l'Interior.
2. Beneficiaris de l'ajuda assistencial de menjador prèvia baremació:
Serà beneficiari de l'ajuda per al servici de menjador escolar tot aquell alumnat d'Educació Primària, Educació Especial, Educació Secundària Obligatòria i tercer curs d'Educació Infantil de segon cicle, al qual es concedisca l'ajuda amb caràcter assistencial d'acord amb el barem que s'establix en els articles següents de la present resolució, en atenció a les circumstàncies socioeconòmiques concurrents, i sempre que no superen els llindars de renda establits en l'apartat següent.
5. Llindars de renda
Amb efectes del curs escolar 2011-2012, podrà participar en la present convocatòria d'ajudes assistencials de menjador els alumnes la renda familiar del quals durant l'any 2009 no supere els imports següents:
Composició unitat familiar Renda familiar
Famílies de fins a tres membres 26.500,00 €
Famílies de quatre membres 31.000,00 €
Famílies de cinc membres 34.000,00 €
Famílies de sis membres 37.000,00 €
Famílies de set membres 40.000,00 €
Famílies de huit membres 43.000,00 €
A partir del nové membre s'afegiran 3.000 € a la renda de la unitat familiar per cada nou membre computable.
6. Membres computables de la unitat familiar
1. Són membres computables de la unitat familiar, sempre que convisquen en el domicili familiar:
- El pare i la mare, i/o, si és el cas, els tutors o persones encarregades de la guarda i protecció del menor.
- L'alumne/a.
- Els germans o germanes menors de 18 anys.
- Germans o germanes majors de 18 anys i menors de 26 anys sempre que no perceben cap tipus d'ingressos.
- Germans o germanes majors de 26 anys quan es tracte de persones amb discapacitat física, psíquica o sensorial reconeguda superior al 33%. S'Ha d'aportar original o còpia de la qualificació oficial de discapacitat superior al 33% expedida per la Conselleria de Benestar Social.
La justificació documental dels membres de la unitat familiar s'efectuarà per mitjà de la presentació de la còpia compulsada del llibre de família, si esta no figura ja en el centre educatiu.
2. A l'efecte de determinació de la composició de la unitat familiar es tindrà en compte el que disposa l'article 21 de la Llei 6/2009, de 30 de juny, de la Generalitat, de Protecció a la Maternitat, amb la qual cosa es considerarà membre de la unitat familiar el fill concebut i no nascut des del moment de la fecundació. Per a la justificació d'este fet s'haurà d'adjuntar a la sol·licitud un certificat mèdic oficial o informe de la història obstètrica, emesos pel facultatiu de la sanitat pública que atén la gestant. En tot cas, s'ha de fer constar la data prevista per al part.
3. En cas de divorci o separació legal dels pares, no es considerarà membre computable aquell que no convisca amb el sol·licitant de l'ajuda.
No obstant això, i açò s'aplicarà també en relació amb la viudetat del pare o de la mare, sí que tindrà la consideració de membre computable i sustentador principal, si és el cas, el nou cònjuge o persona unida per una relació anàloga, encara que no es trobe legalitzada la seua situació com a parella de fet, la renda de la qual s'inclourà dins del còmput de la renda familiar.
7. Determinació de la renda familiar
1. A l'efecte de les ajudes regulades en la present convocatòria per al curs 2011-2012, es considerarà renda familiar anual la suma de les rendes de l'exercici 2009, del pare i de la mare, o, en absència d'estos, dels tutors o persones encarregades de la guarda i protecció del menor i, si és el cas, la renda del nou cònjuge d'algun d'ells o persona unida per una relació anàloga, segons el que disposa el segon paràgraf del punt 3 de l'apartat anterior, calculada segons s'indica en els paràgrafs següents i de conformitat amb la normativa reguladora de l'Impost sobre la Renda de la Persones Físiques.
2. L'acreditació de les dades econòmiques dels sol·licitants serà demanada per la Conselleria amb competències en matèria d'educació a l'Agència Estatal d'Administració Tributària (AEAT) de manera telemàtica. El fet de participar en esta convocatòria comporta l'autorització expressa dels interessats per a la sol·licitud per part d'esta administració de les dotes dades. A estos efectes, el pare, la mare o el tutor, i els seus respectius cònjuges o persones unides per una relació anàloga, han d'aportar còpia del DNI/NIF/NIE/passaport i emplenar els apartats corresponents de la sol·licitud d'ajuda el model dels quals s'acompanya com a annex I de la present resolució.
3. La no-presentació davant de l'administració tributària de la declaració de l'Impost sobre la Renda de les Persones Físiques, per part d'algun dels membres de la unitat familiar que estiguen obligats, segons la legislació vigent, serà motiu de denegació de l'ajuda.
4. La declaració de l'Impost sobre la Renda de les Persones Físiques de la qual s'extrauran les dades econòmiques que determinaran la concessió o no de l'ajuda serà la corresponent a l'exercici 2009, i es computaran per a la determinació de la renda familiar els imports continguts en les caselles 455 i 465 (base imposable general més base imposable de l'estalvi) de cada declaració.
Quan l'import que aparega en les caselles 455 i 465 siga negatiu o «0 ?» serà «0 ?» l'import que es consigne als efectes del càlcul.
5. Quan algun dels membres de la unitat familiar la renda del qual és computable perceba ingressos subjectes a IRPF però no tinga obligació de presentar declaració, serà la informació facilitada per l'AEAT sobre els dits ingressos o imputacions íntegres la que constituirà la renda familiar o part d'esta, i en l'aplicació informàtica de la Conselleria amb competències en matèria d'educació que gestiona les ajudes, es preveurà una minoració dels ingressos en 4.000 €, a fi de no provocar situacions de greuge comparatiu amb els declarants d'IRPF.
6. En cas que els sol·licitants no puguen justificar els ingressos de la unitat familiar o de part d'esta a través de l'Agència tributària, per tractar-se d'ingressos no subjectes a IRPF, la renda computable d'este tipus, independentment de les dades que l'AEAT puga subministrar telemàticament, serà la suma dels dits ingressos íntegres obtinguts en l'exercici econòmic 2009, i així mateix es preveurà en l'aplicació informàtica que gestiona les ajudes, la minoració esmentada en el punt anterior, una vegada consignats íntegres els ingressos no subjectes a IRPF pel centre educatiu receptor de la sol·licitud de l'ajuda. Estos ingressos es justificaran per mitjà de certificat de l'entitat pagadora. En cas que no conste este certificat, hauran d'aportar informe dels servicis socials de base de l'ajuntament respectiu, o dels òrgans competents de la Conselleria de Benestar Social, en el qual es detallen les circumstàncies econòmiques de la família, tot això en coordinació amb el mateix centre educatiu.
De la mateixa manera, el dit informe dels servicis socials s'ha d'aportar quan els sol·licitants consignen «0» euros com a ingressos.
L'acreditació s'efectuarà en estos dos casos davant del consell escolar del centre educatiu, el qual comprovarà la documentació i consignarà l'import real de la renda familiar o l'absència d'ingressos si és el cas.
7. Finalment, si en el moment de presentar la sol·licitud de l'ajuda, la unitat familiar ha patit una modificació dràstica de la seua situació econòmica no reflectida en les dades econòmiques que l'AEAT facilitarà telemàticament, podrà ser la nova situació econòmica la que es tinga en compte, sempre que la persistència de la dita situació puga acreditar-se documentalment per mitjà de certificats d'organismes públics o empreses que detallen els ingressos econòmics de la unitat familiar o del membre d'esta afectat partir del moment de la sol·licitud de l'ajuda.
En este supòsit, l'aplicació informàtica també aplicarà la minoració de 4.000 € dels ingressos que, en tot cas, el centre educatiu haurà d'haver consignat íntegrament, sense deducció ni cap descompte.
L'acreditació s'efectuarà també en este cas davant del consell escolar del centre educatiu, el qual comprovarà la documentació i consignarà com a variacions l'import real de la renda familiar o del membre d'esta la situació del qual ha canviat a partir del moment de la sol·licitud de l'ajuda.
8. Barem aplicable
1. Renda anual disponible per capita
La renda anual disponible per capita és el quocient resultant de dividir la renda familiar anual disponible, que s'obté d'aplicar els imports indicats en l'apartat 7, entre el nombre de membres de la unitat familiar definida segons el que disposa l'apartat 6 de la present resolució.
Es valorarà d'acord amb la taula següent:

2. Circumstàncies sociofamiliars
Es valoraran les circumstàncies sociofamiliars especials de l'alumnat, d'acord amb la puntuació atorgada en este apartat, per cada un dels conceptes assenyalats, que hagen sigut degudament acreditades per mitjà d'original o còpia confrontada de les certificacions o documents amb validesa oficial que s'especifiquen en el punt 3 del present apartat.
- Orfandat absoluta: 5 punts
- Alumnat de centres d'acció educativa singular (CAES): 5 punts
- Situació d'abandó familiar: 5 punts
- Situació de desocupació o desocupació laboral del pare i de la mare i/o tutors, sense que cap dels dos perceba prestacions o subsidis per este concepte: 5 punts
- Condició de refugiat polític: 3 punts
- Fill/a de famílies monoparentals: 3 punts
- Fill/a de família acollidora (excloent-ne l'acollit): 3 punts
- Condició de toxicòman, d'alcohòlic o reclús en un centre penitenciari, per part del pare o de la mare (per una o diverses d'estes condicions): 3 punts
- Família nombrosa de qualsevol categoria: 3 punts
- Discapacitat física o psíquica d'algun membre de la unitat familiar: 3 punts
- Alumnat que participe en un programa de compensació educativa autoritzat: 3 punts
- Altres circumstàncies excepcionals degudament justificades (a criteri del consell escolar del centre): d'1 a 3 punts
Les circumstàncies «Alumnat CAES» i «Alumnat programes compensació educativa» no poden ser acumulades. La concurrència d'una exclou l'altra.
3. Acreditació de les circumstàncies sociofamiliars:
- L'orfandat absoluta s'acreditarà per mitjà de la presentació d'original o còpia del llibre de família o certificat del Registre Civil.
- Les circumstàncies relacionades amb CAES o compensació educativa seran documentades d'ofici per la Secretaria del centre educatiu, però s'ha de tindre en compte que la concessió de tres punts en concepte de compensació educativa només correspon a l'alumnat que efectivament participa en el corresponent programa, en cap cas a la resta de l'alumnat del centre.
- L'abandó familiar s'acreditarà per mitjà d'informe de Servicis Socials.
- L'acreditació de la situació de desocupació o desocupació laboral del pare i de la mare i/o tutors, sense prestacions, requerirà la presentació de dos certificats: un de l'INEM i un altre del SERVEF on s'acredite la dita circumstància.
- La condició de refugiat polític s'acreditarà per mitjà de la presentació de l'original o còpia de la documentació facilitada pel Ministeri de l'Interior.
- En el cas de la circumstància "família monoparental", esta condició haurà de quedar fefaentment acreditada, amb l'aportació, segons corresponga, a més del llibre de família, certificat de defunció en cas de viudetat o sentència judicial ferma de separació o divorci, per mitjà de certificat municipal de convivència o informe dels servicis socials, atés que la convivència de la mare o el pare fadrins, separats, divorciats o viudos, amb una altra persona amb la qual mantinguen una relació d'afectivitat, encara que esta no estiga regularitzada, exclou la condició de família monoparental i, en conseqüència, els beneficis atribuïts a esta.
- La circumstància de fill/a de família acollidora s'aplicarà a la resta de fills i filles de la família, excloent-ne l'acollit, que és beneficiari directe de l'ajuda, i atés que la seua condició ja ha sigut degudament acreditada, no es requerix cap altra documentació respecte a la resta dels fills i filles.
- La condició de toxicòman, alcohòlic o reclús s'acreditarà per mitjà de certificat del directora o la directora del centre penitenciari o certificat acreditatiu expedit per un metge especialista, i la puntuació prevista s'aplicarà per cada circumstància concurrent i per cada membre de la unitat familiar (mare i/o pare) respecte al qual s'acredite.
- Per a acreditar la condició de família nombrosa haurà d'aportar-se títol o carnet de família nombrosa en vigor, o llibre de família. En cas que s'aplique el que disposa l'article 21 de la Llei 6/2009, de Protecció a la Maternitat, de manera que es compute el nombre de fills que espere la dona gestant, s'ha d'aportar certificat mèdic que acredite l'embaràs, en els termes establits en l'apartat 6.2 d'esta resolució.
- Per a acreditar la discapacitat de l'alumne o alumna o de qualsevol altre membre de la unitat familiar, s'aportarà original o còpia de la qualificació oficial de discapacitat superior al 33% expedida per la Conselleria de Benestar Social, i igualment s'aplicarà la puntuació prevista per cada membre de la unitat familiar que acredite esta condició.
- Altres circumstàncies excepcionals degudament justificades: s'hauran de tindre en compte la singularitat de la problemàtica de cada família i constar en una acta del consell escolar del centre educatiu, que podrà ser requerida per la corresponent direcció territorial amb competències en matèria d'educació o la direcció general competent en matèria d'ordenació i centres docents, per a la comprovació de la correcta aplicació de la puntuació si és necessari.
9. Sol·licituds
1. Les sol·licituds d'ajuda assistencial de menjador, segons model inclòs com a annex I de la present resolució, han d'anar acompanyades de la documentació següent:
a) Fotocòpia del DNI/NIF/passaport/NIE (número d'identificació d'estranger) dels sol·licitants (pares, tutors o semblant) i del NIF de l'alumne o alumna si en té.
No obstant això, en els supòsits de l'apartat 4.1, i independentment que la família es considere o no monoparental, es requerirà un únic NIF, donada la concessió directa de l'ajuda sense condicionaments econòmics ni baremació de cap tipus.
b) La documentació, detallada en apartats anteriors, que resulte necessària per a acreditar la composició de la unitat familiar, la renda familiar i aquelles dades sociofamiliars que són presos en consideració per a la concessió o, si és el cas, baremació de la sol·licitud.
2. Les sol·licituds, juntament amb la documentació corresponent, s'han de presentar en els centres educatius on es trobe matriculat l'alumnat. La documentació, com ja s'ha indicat, ha de ser original o còpia confrontada pel funcionari receptor.
10. Termini ordinari de presentació de sol·licituds
La sol·licitud de concessió d'ajuda assistencial de menjador s'ha de presentar, amb la documentació justificativa corresponent, en el centre educatiu, juntament amb la matrícula de l'alumne, amb la qual cosa el termini ordinari de presentació de sol·licituds s'iniciarà i finalitzarà alhora que el termini de matriculació, segons el calendari que s'establisca per al curs escolar 2011-2012. Així mateix, per a l'alumnat que haja confirmat la seua permanència en el centre, el termini de sol·licitud s'iniciarà des de la publicació de la present resolució fins a l'últim dia del termini ordinari de matriculació.
11. Termini extraordinari de presentació de sol·licituds
En el mes de setembre s'obrirà un termini extraordinari que conclourà el dia 15, en el qual s'admetran les sol·licituds que es deriven de noves matriculacions en el mes de setembre.
12. Ajudes de caràcter excepcional
Les sol·licituds que es presenten fora dels terminis ordinari i extraordinari s'admetran, sempre que es tracte d'alumnes que s'incorporen al sistema educatiu després dels dits terminis i sempre amb anterioritat al 31 de desembre de 2011. A partir d'esta data no s'admetrà la presentació de més sol·licituds.
13. Tramitació informàtica de les sol·licituds
1. Per a la tramitació de les sol·licituds, els centres educatius han d'incorporar totes les dades recollides en les sol·licitud a través del programa informàtic que la conselleria amb competències en matèria d'educació determine a este efecte, i indicaran les circumstàncies concurrents que hagen sigut degudament acreditades, la composició de la unitat familiar i, només quan corresponga (supòsits dels punts 6 i 7 de l'apartat 7 de la present resolució) els corresponents ingressos íntegres de la unitat familiar en còmput anual, sense minoració ni cap descompte (ingressos bruts, incloent-hi possibles retencions o gastos).
2. Una vegada informatitzades pel centre educatiu les sol·licituds d'ajuda assistencial de menjador, el/la secretari/ària del consell escolar del centre ha d'emplenar un certificat en el qual conste la validesa del procés d'obtenció de la informació, segons el model que s'acompanya com a annex II i que es traslladarà a la direcció territorial corresponent.
3. La conselleria amb competències en matèria d'educació, a la vista de les dades introduïdes informàticament pel centre, demanarà la informació econòmica dels sol·licitants a través de l'Agència tributària.
4. Les sol·licituds presentades pels interessats en el termini ordinari podran tramitar-se informàticament des del 7 de juny fins al 20 de juliol de 2011 per a l'alumnat d'Educació Infantil i Primària, i este termini es prolongarà fins al 30 de juliol per a l'alumnat d'Educació Secundària Obligatòria i Programes de Qualificació Professional Inicial, de manera que al començament del mes de setembre la direcció territorial corresponent puga enviar les llistes provisionals previstes en l'apartat 14 de la present resolució.
Pel que fa al termini extraordinari, la tramitació s'ha d'efectuar també amb la màxima celeritat, de manera que el procediment puga estar resolt (amb la publicació de la resolució definitiva) abans de l'inici de la prestació del servici de menjador escolar al mes d'octubre.
5. En els casos excepcionals presentats fora de termini a causa de noves matriculacions fins al 31 de desembre de 2011, també s'efectuaran les oportunes consultes a l'Agència tributària, es tramitarà el procediment corresponent i es resoldran individualment cada sol·licitud d'ajuda, per la qual cosa, fins que no es resolga favorablement la concessió de l'ajuda, els interessats no en seran beneficiaris.
6. Les sol·licituds i la documentació aportades pels interessats quedaran arxivades i custodiades en el centre educatiu, a disposició de la Inspecció d'Educació, les direccions territorials amb competències en matèria d'educació i la direcció general amb competències en matèria d'ordenació i centres docents.
7. Tots els membres del consell escolar del centre que intervenen en el procés de tramitació de les ajudes assistencials guardaran la reserva deguda sobre les dades que conté la documentació pertinent, a fi de garantir la intimitat dels sol·licitants, d'acord amb el que disposa la Llei Orgànica 15/1999, de 13 de desembre, de Protecció de Dades de Caràcter Personal.
14. Llistes provisionals de beneficiaris i no beneficiaris
1. Tramitades les sol·licituds d'ajudes presentades dins del termini ordinari, efectuada la baremació d'estes per l'òrgan competent, i determinada així la puntuació que corresponga a cada ajuda, en funció de la informació sociofamiliar introduïda informàticament pels centres educatius i la informació econòmica rebuda de l'Agència Tributària, es remetrà a cada centre educatiu inclòs en la convocatòria, a principis del mes de setembre i per correu electrònic, la llista provisional de sol·licituds amb la puntuació establida, a fi de detectar possibles errors en la baremació.
2. La llista provisional inclourà també aquelles sol·licituds que no tenen puntuació perquè hi concórreguen les circumstàncies que s'indiquen a continuació i que les fan ser excloses de la convocatòria:
a) Absència de DNI/NIF/NIE/passaport, que impossibilita demanar la informació tributària.
b) Incompliment d'obligacions fiscals, tant per incomplir l'obligació de declarar com per constar diverses declaracions a l'AEAT.
c) Superació dels límits establits com a llindars de renda en l'apartat 5 de la present resolució.
d) Comunicació per part de l'AEAT que no ha identificat el titular del NIF enviat o que no en té dades econòmiques, sense que en la sol·licitud d'ajuda de menjador s'hagen emplenat els apartats corresponents a la percepció d'ingressos no subjectes a IRPF o a ingressos 0, i acompanyat a la sol·licitud la corresponent documentació justificativa.
3. En tot cas, les llistes provisionals s'enviaran a cada centre en dos formats; el primer contindrà únicament la puntuació obtinguda o l'exclusió de la sol·licitud, llista que s'exposarà en els taulers d'anuncis; una segona llista detallada serà custodiada per la direcció del centre, i contindrà el detall de la puntuació i les dades tant econòmiques com sociofamiliars que s'han tingut en compte per a la baremació. Esta segona llista podrà ser consultada pels sol·licitants individualment a l'efecte de comprovar la correcció de les dades que els afecten.
4. Una vegada publicades estes llistes provisionals de sol·licituds d'ajudes de menjador, els interessats tindran un termini de deu dies, comptats a partir de la seua inserció en els taulers d'anuncis dels centres educatius, per a esmenar els defectes observats i presentar les reclamacions oportunes, per mitjà de l'aportació en el mateix centre educatiu de la documentació que consideren adequada.
5. Amb la informació facilitada per les famílies, el centre procedirà a les correccions informàtiques que corresponguen, amb anterioritat al 20 de setembre de 2011.
6. Després de la tramitació de les sol·licituds del termini extraordinari, es procedirà de la mateixa manera que s'ha descrit en els apartats anteriors, per a finalitzar el procés amb la màxima celeritat possible.
15. Resolució definitiva
1. Una vegada finalitzat el termini d'esmenes i reclamacions en el termini ordinari, i a la vista de la puntuació obtinguda per les sol·licituds presentades, la direcció general amb competències en matèria d'ordenació i centres docents decidirà, d'acord amb les disponibilitats pressupostàries, la puntuació mínima a partir de la qual es concediran les ajudes de menjador de caràcter assistencial, i ho comunicarà a les direccions territorials.
2. Cada direcció territorial emetrà a continuació la corresponent resolució definitiva, que contindrà la relació de tot l'alumnat que participa en la convocatòria en cada centre, detallant els beneficiaris, així com les sol·licituds denegades i el motiu de la denegació.
3. De la mateixa manera es procedirà amb les sol·licituds presentades en el termini extraordinari, de manera que s'aplicarà la puntuació mínima que ja haurà sigut determinada en aplicació del que disposa el punt 1r del present apartat.
16. Recursos contra la denegació de l'ajuda
Contra les resolucions definitives emeses en ambdós terminis, ordinari i extraordinari, els interessats podran interposar recurs d'alçada davant del director general amb competències en matèria d'ordenació i centres docents, en el termini d'un mes des de la notificació de la denegació de l'ajuda. La presentació del dit recurs podrà efectuar-se en la corresponent direcció territorial, sense perjuí d'altres formes de presentació, d'acord amb el que establix l'article 38 de la llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
A l'efecte de resolució dels recursos d'alçada interposats, la direcció territorial corresponent elaborarà un informe, el qual remetrà, juntament amb el recurs i tota la documentació, a l'esmentada direcció general.
17. Justificació de l'aplicació de l'ajuda de menjador
1. Cada direcció territorial amb competències en matèria d'educació enviarà als centres educatius de la seua província la relació de l'alumnat beneficiari d'ajudes assistencials de menjador, juntament amb la relació, quan corresponga, de l'alumnat que siga transportat col·lectivament o individualment i tinga dret a l'ajuda de menjador, perquè cada trimestre el pare, mare o tutor de l'alumne o alumna beneficiari faça constar el seu DNI/NIF/NIE/passaport i la seua firma com a senyal de conformitat per la percepció de l'ajuda de menjador.
2. Al final del curs el secretari o secretària de cada centre educatiu receptor d'ajudes de menjador enviarà a la direcció territorial corresponent un certificat que acredite que el procés de percepció i aplicació de les ajudes durant tot el curs s'ha realitzat correctament.
18. Incompatibilitats, control de l'aplicació i revisió de les ajudes, i supervisió per la Inspecció d'Educació
El règim d'incompatibilitats i control de l'aplicació i revisió de les ajudes, així com la supervisió dels processos, serà l'establit en els articles 21, 22 i 23 de l'esmentada Orde 46/2010, de 28 de maig, de la Conselleria d'Educació, per la qual s'establixen les bases reguladores per a la concessió d'ajudes de menjador escolar en els centres educatius no universitaris de titularitat de la Generalitat.
19. Quanties
1. El preu del menú escolar diari durant el curs escolar 2011-2012 no podrà ser superior a 4,25 €.
2. Els alumnes beneficiaris d'ajudes de menjador escolar per al curs 2011-2012, percebran el següent mòdul per dia:
Per a Educació Infantil (3r curs de 2n cicle), Educació Primària i ESO 3,94 €
Per a escola llar 12,25 €
Per a Educació Especial 5,44 €
20. Compliment de l'article 3.4 del Decret 147/2007, de 7 de setembre
De conformitat amb el que disposa l'article 25 de l'esmentada Orde 46/2010, de 28 de maig, les ajudes regulades en la present resolució no estan subjectes a la política de la competència de la Unió Europea i, en conseqüència, no s'han de notificar a la Comissió Europea, per tractar-se d'una convocatòria dirigida a l'alumnat escolaritzat en centres educatius, per la qual cosa no és d'aplicació l'article 107 del Tractat de Funcionament de la Unió Europea (TFUE), en la mesura que no afecta els intercanvis comercials entre els estats membres.
DISPOSICIÓ FINAL
Única. Entrada en vigor
La present resolució entrarà en vigor l'endemà de ser publicada en el Diari Oficial de la Comunitat Valenciana.
De conformitat amb el que s'establix en els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei reguladora de la Jurisdicció Contenciosa Administrativa, la present resolució, que posa fi a la via administrativa, podrà ser recorreguda potestativament en reposició o bé cabrà plantejar directament recurs contenciós administratiu, en els terminis i davant dels òrgans que s'indiquen a continuació:
1. El recurs de reposició s'haurà d'interposar davant del conseller d'Educació en el termini d'un mes a comptar de l'endemà de la seua publicació.
2. El recurs contenciós administratiu s'ha de plantejar davant de la Sala Contenciosa Administratiu del Tribunal Superior de Justícia de la Comunitat Valenciana en el termini de dos mesos a comptar de l'endemà de la seua publicació.
València, 3 de juny de 2011.- El director general d'Ordenació i Centres Docents: Rafael Carbonell Peris.